Úrad vlády SR						 Na rokovanie vlády SR
Sekcia hospodárskej politiky					 dňa  10.7.2002
									 k číslu: 4933/2002
									 k bodu: 8

S t a n o v i s k o

k Návrhu na riešenie udelenej koncesie na dostavbu Čistiarne odpadových vôd Ružomberok    po    zániku     štátneho    podniku     Severoslovenské    vodárne 
a kanalizácie Žilina

I.

	Materiál predkladá minister pôdohospodárstva z vlastnej iniciatívy za účelom získať súhlas vlády SR s iným postupom privatizácie majetku štátu čistiarne odpadových vôd v Ružomberku,  vrátane kanalizačnej siete a prislúchajúcich objektov,   než  podľa  vládou   schválenej    Koncepcie   transformácie   š. p. vodární 
a   kanalizácií   bezodplatným   prevodom   majetku štátu   š. p. vodární  a kanalizácií  
do vlastníctva obcí s vytvorením 6 obecných vodárenských akciových spoločností.

	Dôvodom navrhovaného iného postupu je skutočnosť, že uvedený majetok štátu MP SR rozhodnutím z 31.7.1998 podľa zákona NR SR č. 119/1996 Z.z. o kon-cesnom obstarávaní prepožičalo koncesionárovi Severoslovenské celulózky a  pa-pierne, a. s. Ružomberok právo na vlastné náklady zabezpečiť stavebné a tech-nologické úpravy na uvedenom majetku v správe obstarávateľa š. p. Severo-slovenské vodárne a kanalizácie ("SeVaK") Žilina, prevádzkovať ho a poberať z neho výnosy. Koncesná doba bola stanovená na 15 rokov, a to aj v nadväzujúcej koncesnej zmluve medzi obstarávateľom a koncesionárom. Podľa § 15 ods. 2 citovaného zákona  má  koncesionár  po uplynutí  koncesnej  doby  predkupné právo 
na obstaranú sústavu.

	Keďže  realizáciou citovanej koncepcie transformácie š. p. vodární a kana-lizácií má onedlho zaniknúť aj  uvedený obstarávateľ SeVaK,  koncesionár  v tejto súvislosti uplatnil zákonnú možnosť (podľa § 19 ods. 7 cit. zákona) a požiadal o skrá-tenie koncesnej doby a o nadväzujúcu realizáciu predkupného práva.

	MP SR navrhuje ďalej postupovať tak, že:
-  so súhlasom MP SR  sa zmení koncesná zmluva medzi š. p. SeVaK  Žilina a kon-cesionárom, najmä v súvislostiach so skrátením koncesnej doby,
-  následne  š. p. SeVaK Žilina zmluvou o prevode práva hospodárenia prevedie majetok spravovaný koncesionárom na š. p. Slovenský vodohospodársky podnik ("SVP") Banská  Štiavnica v rezorte MP SR,
- š.p. SVP  Banská Štiavnica  bude realizovať  uplatnené predkupné právo koncesionárom postupom podľa § 45 zákona č. 92/1991 Zb. o podmienkach prevodu majetku štátu na iné osoby.

II.

	Vyhodnotenie     medzirezortného    pripomienkového    konania    uvádza,   že 
od oslovených 18 subjektov došli 3 pripomienky, z nich 1 zásadná, týkajúca sa nesúhlasu  MF SR s pôvodným návrhom uznesenia vlády SR, bola  vyriešená na rozporovom konaní na MP SR 20.6.2002.

III.

	Predložený materiál navrhuje postup riešenia vysporiadania časti majetku štátu  v správe  zanikajúceho  (podľa vládou SR schválenej  koncepcie transformácie 
š. p. vodární a kanalizácií)  š. p. SeVaK Žilina  Čistiareň odpadových vôd v Ružom-berku v podstate priamym predajom vopred určenému subjektu, koncesionárovi uvedenej časti majetku, Severoslovenským celulózkam a papierňam, a. s. Ružomberok. Zámer uplatniť pritom § 45 zákona č. 92/1991 Zb. o podmienkach prevodu majetku štátu na iné osoby v platnom znení sa opiera o právne dôsledky udelenej koncesie na obstaranie stavebných a technologických úprav uvedenej časti majetku uvedenému koncesionárovi podľa zákona  NR SR č. 119/1996 Z.z. o kon-cesnom  obstarávaní, realizáciou predkupného práva na koncesiovanú sústavu zariadení.

	Materiál nebol predložený na Poradu ekonomických ministrov vlády SR.

	Z  vyhodnotenia pripomienkového konania k materiálu vyplýva, že rozpor s MF SR, týkajúci sa jeho nesúhlasu s pôvodným návrhom uznesenia vlády, bol odstránený na rokovaní s MP SR 20.6.2002. Pritom sa neuvádza v čom konkrétne rozpor bol a ako bol odstránený. Preto považujeme za účelné, aby sa k pred-loženému zneniu návrhu uznesenia vlády vyjadril na rokovaní vlády SR predstaviteľ MF SR a tiež  predstaviteľ MSPNM SR.

	V prípade súhlasného vyjadrenia uvedených predstaviteľov možno odporučiť udelenie  súhlasu vlády SR s navrhnutým postupom riešenia. 

V návrhu uznesenia vlády SR  je potom  účelné vynechať  časť  (vláda) "A.  berie na vedomie " a  preznačiť doterajšiu časť  "B" (vláda súhlasí) na  písmeno "A". Ďalej je potrebné upraviť označenie úloh ukladacej časti a doplniť  termínmi úloh.

Úlohu C.3. návrhu uznesenia vlády, ak je únosné, aby vláda SR takúto úlohu ukladala, je potrebné po dohode s MF SR vecne spresniť a finančne kvantifikovať s jasným uvedením súvisiacich finančných tokov príjmovej a výdavkovej stránky účelového použitia prostriedkov rozpočtovej kapitoly MP SR.

Odporúčame vláde SR prijať uznesenie vlády  k materiálu na základe výsledkov  rozpravy  a  vyjadrení   predstaviteľov  MF SR  a   MSPNM  SR    k  nemu 
a s prihliadnutím na navrhovanú úpravu predloženého návrhu uznesenia vlády.

Bratislava 8.7.2002